एशिया कप में भारत के मैच पाकिस्तान में नहीं, बृजभूषण के खिलाफ POCSO में क्लोजर रिपोर्ट
Dainik Bhaskar Morning News and Latest Headlines; Here are today's top stories for you On Dainik Bhaskar. बिपरजॉय कच्छ से 80KM दूर,2 घंटे में टकरा सकता है:90 हजार लोगों को निकाला - बृजभूषण के खिलाफ नाबालिग यौन शोषण केस में क्लोजर रिपोर्ट:कोर्ट में 550 पन्नों की रिपोर्ट पेश; बालिग पहलवानों के मामले में चार्जशीट दाखिल
नमस्कार,
कल की बड़ी खबर बिपरजॉय तूफान के गुजरात तट से टकराने की रही। अब यह राजस्थान की तरफ बढ़ रहा। वहीं WFI के पूर्व अध्यक्ष बृजभूषण सिंह पर लगे यौन उत्पीड़न केस में पुलिस ने कोर्ट में चार्जशीट दाखिल की। इसमें पहलवानों के बयान को अहम आधार माना गया है। तीसरी बड़ी खबर क्रिकेट जगत से रही। एशिया कप टूर्नामेंट की तारीखों का ऐलान हो गया। भारत मैच खेलने के लिए पाकिस्तान नहीं जाएगा।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर…
अब कल की बड़ी खबरें...
1. गुजरात के सौराष्ट्र-कच्छ तट पर बिपरजॉय लैंडफॉल हुआ, 125 किमी प्रति घंटा की स्पीड से हवाएं चलीं 
चक्रवात बिपरजॉय शाम 6 बजकर 35 मिनट पर गुजरात के सौराष्ट्र और कच्छ के तट पर लैंडफॉल हुआ। हवा की रफ्तार 125 किमी प्रति घंटे रहने की वजह से कई इलाकों में पेड़ और खंभे गिरे। आसपास के इलाकों में NDRF की 27 टीमें तैनात रहीं। तूफान की वजह से पश्चिम रेलवे ने 99 ट्रेन रद्द कीं।
बिपरजॉय पिछले 25 साल में जून महीने में गुजरात के तट से टकराने वाला पहला तूफान है। इससे पहले 9 जून 1998 को एक तूफान गुजरात के तट से टकराया था। तब पोरबंदर के पास 166 किमी प्रति घंटे की रफ्तार से हवा चली थी।
पूरी खबर यहां पढ़ें...
2. एशिया कप टूर्नामेंट की तारीखों का ऐलान, मैच खेलने पाकिस्तान नहीं जाएगा भारत
एशिया कप क्रिकेट टूर्नामेंट 2023 पाकिस्तान और श्रीलंका में होगा। टूर्नामेंट के सिर्फ 4 मैच पाकिस्तान में और 9 मैच श्रीलंका में होंगे। फाइनल भी श्रीलंका में ही होगा। पाकिस्तान में भारत का एक भी मैच नहीं होगा। यह टूर्नामेंट 31 अगस्त से 17 सितंबर के बीच खेला जाएगा।
एशियन क्रिकेट काउंसिल (ACC) ने एशिया कप की मेजबानी पाकिस्तान को दी है। टीम इंडिया ने पहले ही वहां खेलने से मना कर दिया था। इसके बाद पाकिस्तान क्रिकेट बोर्ड (PCB) ने प्रपोजल दिया था कि भारत के सभी मैच श्रीलंका में कराए जाएं और बाकी मुकाबले पाकिस्तान में हों।
पूरी खबर यहां पढ़ें...
3. बृजभूषण के खिलाफ चार्जशीट दाखिल, कुश्ती संघ के असिस्टेंट सेक्रेटरी का भी नाम 
नाबालिग पहलवान के यौन शोषण केस में दिल्ली पुलिस ने बृजभूषण के खिलाफ 550 पन्नों की क्लोजर रिपोर्ट दाखिल की। पुलिस को इस मामले में जांच के दौरान कोई सबूत नहीं मिले। अब कोर्ट तय करेगा कि बृजभूषण के खिलाफ पॉक्सो एक्ट में केस चलेगा या नहीं।
वहीं, 6 बालिग पहलवानों के यौन शोषण केस में करीब 1000 पन्नों की चार्जशीट पेश की गई। आरोपियों में कुश्ती संघ के असिस्टेंट सेक्रेटरी विनोद तोमर का नाम भी है। इस केस में बृजभूषण के खिलाफ करीब 7 गवाह मिले हैं।
पूरी खबर यहां पढ़ें...
4. कर्नाटक में निरस्त होगा धर्मांतरण विरोधी कानून, किताबों से हटेंगे हेडगेवार-सावरकर से जुड़े चैप्टर
कर्नाटक की कांग्रेस सरकार ने धर्मांतरण विरोधी कानून को निरस्त करने का फैसला किया है। इसके लिए सरकार 3 जुलाई से शुरू होने वाले विधानसभा सत्र में विधेयक पेश करेगी। भाजपा ने सितंबर 2022 में ये कानून लागू किया था, जिसके तहत जबरन या बहलाकर धर्म परिवर्तन कराना गैरकानूनी है।
इसके अलावा राज्य सरकार ने कुछ किताबों से RSS संस्थापक हेडगेवार और हिंदूवादी नेता वीर सावरकर के अध्यायों को हटाने का निर्णय लिया है। साथ ही नेहरू और बीआर अंबेडकर से जुड़े अध्याय शामिल करने की बात कही है, जो भाजपा सरकार में हटा दिए गए थे।
पूरी खबर यहां पढ़ें...
5. ऑस्ट्रेलियाई संसद में महिला सांसद का यौन उत्पीड़न, रोते हुए बोलीं- ये जगह औरतों के लिए सेफ नहीं
ऑस्ट्रेलिया में एक महिला सांसद लिडिया थोर्प ने सांसद डेविड वैन पर यौन उत्पीड़न के आरोप लगाए हैं। लिडिया ने बताया कि उन पर सेक्शुएल कमेंट्स किए गए और गलत तरीके से छूआ गया। उनकी इस बात पर पूर्व महिला सांसद अमेंडा स्टोकर ने खुलासा किया कि 3 साल पहले डेविड ने उन्हें भी गलत तरीके से छूआ था।
इन सभी आरोपों को सांसद डेविड वैन ने खारिज किया है। उन्होंने कहा कि लिडिया ने मेरे बारे में जो कुछ भी कहा है, वो सरासर गलत है। उनके आरोपों की जांच होनी चाहिए। इस पूरे मामले के बाद डेविड को संसद में बैठने पर रोक लगा दी गई है।
पूरी खबर यहां पढ़ें...
कुछ अहम खबरें हेडलाइन में...
अब खबर हटके...
दुल्हन ने नहीं लगाया चश्मा तो दूल्हे ने नहीं पहनाई वरमाला, लड़की वालों ने दूल्हे को पेड़ से बांधा
UP के प्रतापगढ़ जिले में लड़की वालों ने दूल्हे को पेड़ से बांध दिया और बारातियों को बंधक बना लिया। दरअसल, दूल्हा चाहता था कि वरमाला के दौरान दुल्हन चश्मा लगाकर फोटो खिंचवाए। इस बात पर दोनों पक्षों के बीच विवाद हो गया और लड़की वालों ने हंगामा शुरू कर दिया। मामला थाने पहुंचा। तो लड़की वालों ने दूल्हे पर दहेज मांगने का भी आरोप लगा दिया। हालांकि, दूल्हे पक्ष ने इस आरोप से इनकार किया है। पढ़ें पूरी खबर... 
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...